《李编修器之惠诗卷》
宋代·韩元吉

尘埃仆仆日走趋，胸中倒悬一字无。
迫人簿领推不去，眼明忽见千骊珠。
矍然惊呼此诗欤，如醒乍解病获苏。
归来明灯喜无寐，手不忍释自卷舒。
语新格健意有余，风骨峭碣中含腴。
猛如横阵舞刀槊，清若雅宴调笙竽。
我穷已极君益迂，学此似费千金屠。
前有太白后长吉，君家诗名宜复初。
明明天子开石渠，叹我短后追长裾。
时平合第从臣颂，请君早上承明庐。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。